Skallagrímsmenn úr leik í úrslitakeppninni Annar leikur Skallagríms og Grindavíkur í átta liða úrslitum Dominos deildar karla fór fram í Borgarnesi í gærkvöld . Stuðningsmenn liðanna fjölmenntu og var góð stemning í stúkunni . Leikurinn fór jafnt af stað og skiptust liðin á að hafa forystu . Um miðbik fyrsta leikhluta skutust Grindvíkingar fram úr Borgnesingum með góðum körfum fyrir utan þriggja stiga línuna og höfðu yfir að leikhlutanum loknum 19:30 . Gestirnir héldu uppteknum hætti í öðrum leikhluta , léku fasta vörn og umfram allt góðan sóknarleik . Borgnesingar höfðu fáa mótleiki í stöðunni og þegar liðin gengu til hálfleiks var staðan 38 : 54 fyrir Grindvíkinga . Skemmst er frá því að segja að seinni hálfleikur var eign Grindvíkinga . Forskot gestanna fór mest í þrjátíu stig í upphafi fjórða leikhluta en Borgnesingar náðu þó að klóra í bakkann áður en leiknum lauk og urðu lokatölur 78 : 102 . Líkt og fyrri daginn var Carlos Medlock stigahæstur í liði Skallagríms með 31 stig . Páll Axel Vilbergsson kom næstur með 14 stig og þá skoraði reynsluboltinn Sigmar Egilsson 9 stig . Einnig skoruðu Hörður Hreiðarsson 8 stig , Orri Jónsson 4 , Davíð Guðmundsson 3 , Birgir Þór Sverrisson 2 , Trausti Eiríksson 2 og Egill Egilsson 2 . Þar með hafa Borgnesingar lokið þátttöku sinni í Íslandsmótinu í ár . Tímabil þeirra hefur einkennst af töluverðum meiðslum lykilmanna og öðrum skakkaföllum og geta Skallagrímsmenn því borið höfuðið hátt með árangur sinn , áttunda sæti og þátttaka í úrslitakeppninni . Ánægjuna með árangurinn létu stuðningsmenn liðsins í ljós í leikslok en undir forystu Fjósamanna , stuðningsmannaklúbbs Skallagríms , sungu þeir stuðningssöng liði sínu til heiðurs . Skallagrímsmenn ganga því sáttir til sumarfrís .